ГРАЖДАНСКИ СЪВЕТ 
КЪМ ВИСШИЯ СЪДЕБЕН СЪВЕТ

ПРОТОКОЛ № 17
от заседание на Гражданския съвет към ВСС,
проведено на 19.09.2014 г. 

На заседанието присъстват: 
От страна на неправителствените и професионалните организации: 
Мария Карагьозова (Асоциация „Форум”), 
Евгени Иванов (Асоциация на прокурорите в България), 
Гергана Мутафова (Асоциация на прокурорите в България), 
Владимир Петров (Камара на следователите), 
Петко Петков (Камара на следователите), 
Весела Павлова (Асоциация на българските административни съдии),
Любомир Герджиков (Сдружение „Сефита”), 
Кирил Георгиев (Камарата на независимите оценители в България),  
Иван Митев (Камарата на независимите оценители в България), 
Божидар Кънев (Камарата на независимите оценители в България),  
Богдана Желявска (Българска съдийска асоциация), 
Димитър Гочев (Съюз на юристите в България),
Даниела Илиева (Съюз на съдебните служители); 
От страна на Висшия съдебен съвет:
Даниела Костова – съпредседател на Гражданския съвет от ВСС, 
Магдалена Лазарова – член на Висшия съдебен съвет и председател на Комисия „Публична комуникация”. 

Заседанието протече при следния дневен ред (продължение от предходното заседание): 
 Точка 1. Обсъждане на състава на Гражданския съвет, членството, промяна в Правилата за действие на Гражданския съвет. 
Точка 2. Обсъждане на актуалност в темите, дейностите и дневния ред на Гражданския съвет. 
Точка 3. Извеждане на приоритети за работата на Гражданския съвет.
Точка 4. Изготвяне на програма на Гражданския съвет.
Точка 5. Разни.

Заседанието беше открито в 10,20 ч. и на него присъстват представители на 9 (девет) от общо 15 (петнадесет) организации, членуващи в Гражданския съвет към ВСС (ГС), както и 2 (двама) членове на Висшия съдебен съвет. 

ПРЕДС. ДАНИЕЛА КОСТОВА: Уважаеми колеги, предлагам да започваме с довършване на тези точки, които останаха неразгледани в предходното заседание, а след това да продължим с т.”Разни” с нетърпящия отлагане въпрос за избор на нов съпредседател на ГС.
За информация на тези, които не бяха предния път, дневния ред, който съм Ви изпратила, остана по решение на ГС за обсъждане в днешното заседание. 
Така че ако искате, имаме и кворум, можем да започнем с точката, която остана недовършена. Тогава г-н Милков прекрати участието си в заседанието на Съвета. Точката касаеше промени на правилата на Гражданския съвет. Останалите точки ги знаете, те бяха предложени изключително от Вас.
По т. 1 – Промяна в правилата. 
Понеже тази точка включва и състава на Гражданския съвет, всички сте информирани по имейлите за напускането на две от организациите, НПО – Разград и БИПИ. Мотивите са подробно приложени към имейлите, които са Ви изпратени. Съгласно Правилата раздел ІІІ, т. 3 членство в Гражданския съвет се прекратява с подаване на заявление до ГС, който го приема за сведение. Мой ангажимент е да информирам Висшия съдебен съвет.
Някакви възражения имате ли? Така или иначе, те декларират собствената си воля, че напускат ГС. Ако желаете да проведем дискусия. Ако не, да продължаваме по същество.
ЛЮБОМИР ГЕРДЖИКОВ: Аз бих предложил все пак да приемем акт на Гражданския съвет  по този повод, в смисъл, че във връзка с раздел ІІІ, т. 3 Гражданският съвет  е разгледал постъпилите заявления на двете организации и е гласувал.
ДАНИЕЛА ИЛИЕВА: Нямаме да гласуваме.
ПРЕДС. ДАНИЕЛА КОСТОВА: В правилата пише „приема за сведение”.
ДАНИЕЛА ИЛИЕВА: Ние само се информираме.
ЛЮБОМИР ГЕРДЖИКОВ: Приема за сведение.
ПРЕДС. ДАНИЕЛА КОСТОВА: Приема за сведение заявленията с мотивите към тях за напускане на Гражданския съвет.
ЕВГЕНИ ИВАНОВ: Извинете, само едно нещо, тъй като се информираме и от медиите какво се случва. В една от статиите, в които се отразяваше този процес относно напускането на двете организации, се посочваше, че и Българският Хелзинкски комитет е напуснал от декември 2013 г. Нещо такова има ли отразено при Вас като документация?
ПРЕДС. ДАНИЕЛА КОСТОВА: Не. Ние с г-жа Гяурова написахме писмо до организациите, съобразно акта на ГС от 11.07.2014г.  – до Институт „Отворено общество”, до Институт за развитие на публичната среда, до Фондация „Български адвокати за правата на човека” и до Сдружение „Програма за развитие на съдебната система”, но до момента не е постъпил никакъв отговор.
ЛЮБОМИР ГЕРДЖИКОВ: Аз мога да поясня. Те са били подали документи за участие в Гражданския съвет, които не са били одобрени, и  формално не са били на нито едно заседание от самото начало.
ПРЕДС. ДАНИЕЛА КОСТОВА: Това за коя организация – за Хелзинкския комитет ли? 
ЛЮБОМИР ГЕРДЖИКОВ: Да – те никога не са били член на Гражданския съвет.
ЕВГЕНИ ИВАНОВ: А Съюзът на съдиите в България?
ПРЕДС. ДАНИЕЛА КОСТОВА: Съюзът на съдиите в България е член. 
ЕВГЕНИ ИВАНОВ: Благодаря, просто исках да уточним. 
ПРЕДС. ДАНИЕЛА КОСТОВА: Може би като изберем следващия съпредседател, е добре да предприемем нови мерки в тази насока, за да изясним кой желае да членува, защото членството само по себе си нищо не означава, освен ако не се вложи работа, усилия, идеи. Приносът на ГС е изключително голям и Висшият съдебен съвет го оценява – в обсъждането на толкова много правила сте участвали и толкова много работа сме отхвърлили заедно, така че е добре да изясним този въпрос. 
ЕВГЕНИ ИВАНОВ: Както е казал народът, насила хубост не става, но един път вече са питани колегите от тези организации, да приемем след като изберем съпредседател и още едно писмо да се изпрати. 
ПРЕДС. ДАНИЕЛА КОСТОВА: Както решите.
ЕВГЕНИ ИВАНОВ: Писмо от евентуалния председателски състав на Съвета. Аз не мисля, че трябва нещо повече от това да се прави, и ако променим сега Правилата, трябва да действаме напред. Ако ще го има този Граждански съвет, трябва да го направим. Иначе така да се молим на някой да ни отговори, няма смисъл. В крайна сметка трябва да имаме предвид тези конклудентни действия. Като не идват, като не отговарят на писмата – какво повече?
ЛЮБОМИР ГЕРДЖИКОВ: Аз искам да кажа нещо. Ако има предложения, по повод и на заявленията, и във връзка с т. 9 от Правилата ни, все пак да поканим предходния съпредседател да ни информира в заседание на Гражданския съвет за извършеното и за проблемите през периода, както е предвидено в Правилата. Не може така – довчера някой е бил съпредседател, взима си чантичката и – благодаря, довиждане! Все пак редно е да я поканим г-жа Гяурова. Ако не желае да дойде, здраве да е, не са предвидени санкции.
ПРЕДС. ДАНИЕЛА КОСТОВА: Не знам как точно трябва да го тълкуваме, защото пише, че заседанията се председателстват от съответните членове за период от 6 месеца и едва след изтичане на периода съпредседателите дават отчет. 
ЛЮБОМИР ГЕРДЖИКОВ: Значи, да го направим така, както е написано – каним Ви след изтичане на периода да ни информирате в заседание на Гражданския съвет.
ПРЕДС. ДАНИЕЛА КОСТОВА: Това можем да го решим по-нататък. Моля да се движим напред с дневния ред.
Обсъдихме промените в състава на Съвета с напускането на тези организации. Следващи действия ще предприема със следващия съпредседател, пак по отношение на другите членуващи или евентуално това ще извършите Вие с промяна в Правилата, ако се приеме предложението при няколко непоследователни явявания да има автоматично изключване. Имате ли нови идеи допълнително за промяна в правилата, които да обсъждаме? 
ЛЮБОМИР ГЕРДЖИКОВ: То е било отдавна, аз на предното заседание, за съжаление, не присъствах, но ние принципно имаме едно предложение, което навсякъде го предлагаме – или това понятие „съдебна власт” да се изясни, или по-добре в нашите Правила да напишем „за реформа в правосъдната система”, тоест по-общо, а да не се ограничаваме само с властническите функции на лица от правосъдната система. 
ПРЕДС. ДАНИЕЛА КОСТОВА: Това в кой текст го предлагате?
ЛЮБОМИР ГЕРДЖИКОВ: В раздел І „Цел”, първо, ред трети. Тъй като ние на практика разглеждаме и доста по-широк кръг въпроси извън тези, които касаят лицата само, които имат властнически функции. 
ВЛАДИМИР ПЕТРОВ: Може ли да взема отношение? Това е един термин, който е определен от конституцията относно съдебната власт и въобще няма защо да го дебатираме. Той не е свързан с някакви властови правомощия. Правосъдна система е съвсем друго нещо. Значи системата на съдебната власт включва и правосъдната система или т.нар. съдебната система. Няма какво да го третираме това понятие въобще. То си е и институционно определено, и теоретично и практически. Да, той г-н Герджиков е с икономическо образование, доколкото ми е известно, ние малко юристите и икономистите страдаме, защото боравим с една и съща терминология и понятия, ама смисълът и съдържанието, което влагаме, е понякога малко по-различно. Оттам тръгва може би противоречието. Но просто това си е един законово определен термин. Това имам предвид.
ПРЕДС. ДАНИЕЛА КОСТОВА: Да, факт, и по Закона за съдебната власт, и по Конституция има уточнения относно съдебната власт.
ЛЮБОМИР ГЕРДЖИКОВ: Искам да допълня само, че действително съдебната власт е посочена като съдържание в Конституцията. Само че в докладите на Европейската комисия не се говори само за съдебната власт, а се говори и за съдебната система и за правосъдна система. Така че с Правилата ни влизаме в едно излишно ограничение.
ВЛАДИМИР ПЕТРОВ: Сега, да коментираме, ние си имаме правото на суверенно понятие на определяне и т.н. 
ПРЕДС. ДАНИЕЛА КОСТОВА: След като има предложение, да го подложим на гласуване. Да се гласува изменението, ще се приеме или няма да се приеме, и подължаваме нататък.
Ще гласувате ли "за" предложението на г-н Герджиков?
ЛЮБОМИР ГЕРДЖИКОВ: По-скоро, който е съгласен да се промени, да гласува. Вместо „съдебната власт” да се впише „правосъдна система”.
ПРЕДС. ДАНИЕЛА КОСТОВА: Който е "За", моля да гласува. 
„За” - 1; „Против” - 5; „Въздържали се” – 1. 
Не се приема. Продължаваме нататък.
ЛЮБОМИР ГЕРДЖИКОВ: Аз искам да поясня само, че тази конкретизация относно съдебната власт, която касае дейността само на магистратските организации, автоматично ще доведе до прекратяването и на участието на нашата организация и членството й в Гражданския съвет, тъй като твърде много се стеснява кръга на темите за участниците - членове на Гражданския съвет.
ПРЕДС. ДАНИЕЛА КОСТОВА: Аз Ви призовавам да помислите, за да не се вземат прибързани решения. Няма да е полезно, Вие сте един от активните членове на ГС. 
ЛЮБОМИР ГЕРДЖИКОВ: Освен това странно ми се вижда виждането на някои представители в Гражданския съвет, че само юристи трябва да присъстват. Все пак, това е граждански съвет... Чух обструкции тук, че икономическото образование пречи на решенията, които се вземат от Съвета. За мен е новост, че гражданите трябва да са задължително с юридическо образование.
ДАНИЕЛА ИЛИЕВА: Ама той не го каза така, в съвсем друга посока беше изказването.
ЛЮБОМИР ГЕРДЖИКОВ: Така го разбрах. 
ПРЕДС. ДАНИЕЛА КОСТОВА: Да продължаваме по дневния ред.
Промяната в Правилата започнахме миналото заседание и свършихме донякъде. Ако това ще са измененията, да приключваме точката и да продължим напред по т. 2 – за актуалностите на темите, дейностите и дневния ред на Гражданския съвет, за да може днес да го приключим този дневен ред и да изберете другия съпредседател, защото има много теми, които чакат обсъждане.
Предходно заседание сме приели следните актове: 
1.двамата съпредседатели да отправят писмена покана до институт "Отворено общество", ПРСС и фондация „Български адвокати за правата на човека” с молба да изразят становище относно желание за участие в Съвета. Има писма, а отговори няма. 
2.Изменения в глава V, т. 2.1. – „В случай, че НПО се представлява в заседанията от Гражданския съвет от друга организация – член, то представляваната организация уведомява другите членове за името и кръга на пълномощията на представителя”. Това се прие и влезе в Правилата. Измененията са качени на страницата на ВСС, раздел ГС.
3.Изменения  в глава V сме приели по т. 3. 1. – „Не се разглежда точка от дневния ред, ако не са предоставени писмени материали по темата или аргументация за необходимостта от разглеждането й в Гражданския съвет”.
Това е.
МАРИЯ КАРАГЬОЗОВА: Идеята за 3 непоследователни явявания да го гласуваме сега, ако искате. 
ЕВГЕНИ ИВАНОВ: Ние говорим при неявяване. Защото може да не се яви организация, понеже темите не я касаят, може да упълномощи някой друг да гласува.
ПРЕДС. ДАНИЕЛА КОСТОВА: Нали затова приехме точно това изменение за кръга на пълномощията, когато се упълномощава някой. Считам, че би трябвало да се следва да се приема за явяване, тъй като показва интерес към дейността.
БОГДАНА ЖЕЛЯВСКА: Показва отношение.
МАРИЯ КАРАГЬОЗОВА: Да гласуваме тогава предложението. При 3 последователни неявявания и неизпращане на представител… Може и след раздел ІІІ, т. 3. Може там да се сложи.
ПРЕДС. ДАНИЕЛА КОСТОВА: Или предложението на г-н Герджиков да стане като ал. 2 на т. 3, - че при 3 последователни неявявания се прекратява членството в Гражданския съвет .
МАРИЯ КАРАГЬОЗОВА: Неучастия. 
ЛЮБОМИР ГЕРДЖИКОВ: Аз вече говорих, съжалявам, че малко се разминахме във времето. Но няма да се връщам на това, което сме обсъдили досега.
БОГДАНА ЖЕЛЯВСКА: Да го гласуваме тогава.
ПРЕДС. ДАНИЕЛА КОСТОВА: Само да го формулираме как ще звучи като акт на Гражданския съвет. В чл. ІІІ ще го сложим като второ предложение или алинея. 
МАРИЯ КАРАГЬОЗОВА: Членството в Гражданския съвет се прекратява автоматично при 3 последователни неявявания или неучастия. 
ВЛАДИМИР ПЕТРОВ: Като казваме „неучастие”, това означава, че те могат да са се явили, но в 3 последователни заседания да не са взели думата или отношение.
БОГДАНА ЖЕЛЯВСКА: Гласуването също е отношение.
ДИМИТЪР ГОЧЕВ: Той може да не се яви, но да упълномощи някого. 
ПРЕДС. ДАНИЕЛА КОСТОВА: Т.е. остава – при 3 последователни неучастия или неявявания. И двете хипотези?
ЕВГЕНИ ИВАНОВ: Да, нека да ги има и двете. „Неявяване или неучастие”.
БОГДАНА ЖЕЛЯВСКА: Значи, трябва да запишем „неявяване в заседанията на Гражданския съвет и неучастие в работата” – нещо такова. Само думата „неучастие” излиза, че в заседанията е неучастие.
МАРИЯ КАРАГЬЗОВА: Не, неучастие, защото той може да не се яви, но да изпрати писмено становище по някои точки от дневния ред, да си взел участие, без да се явяваш.
ПРЕДС. ДАНИЕЛА КОСТОВА: Да разбирам, че остават и двете – „неучастие” и „неявяване”.
МАРИЯ КАРАГЬЗОВА: Или. Или „неявяване”.
ПРЕДС. ДАНИЕЛА КОСТОВА: Може ли да чуете формулировката - „Членството в Гражданския съвет  се прекратява автоматично при 3 последователни неявявания или неучастия в заседанията му”. Става ли така?
ЛЮБОМИР ГЕРДЖИКОВ: Да.
ПРЕДС. ДАНИЕЛА КОСТОВА: Сега да гласувате.
„За” - 9; „Против” - няма; „Въздържали се” – няма. 
Приема се.  
Други изменения ще правим ли? Ако никой няма идеи, да продължаваме нататък. Ние промени в Правилата винаги можем да правим.
А предното решение да го формулираме ли като акт, че „Приема за сведение заявлението за прекратяване на двете организации”?
ЛЮБОМИР ГЕРДЖИКОВ: Да.
ПРЕДС. ДАНИЕЛА КОСТОВА: За прекратяване на членството. Значи, станаха 2 акта.
ЛЮБОМИР ГЕРДЖИКОВ: Бях предложил да поканим предишният съпредседател да ни информира за свършеното по време на нейното съпредседателство. Ако трябва, да го подложим на гласуване, в съответствие с т. 9 от нашите Правила.
ПРЕДС. ДАНИЕЛА КОСТОВА: Само че след изтичане на 6  месеца. Господин Герджиков предложи съобразно раздел ІІІ, т. 2 съпредседателят на Гражданският съвет, този, който напусна, да се яви заедно с мен след 6 месеца, за да отчетем нашата дейност, да бъде поканен, независимо че е напуснал преждевременно. Ако искате, да го гласуваме това. Аз лично не виждам особено смисъл, защото имахме само две заседания заедно. 
ЛЮБОМИР ГЕРДЖИКОВ: Смисълът е в това, че като има правила, те трябва да се спазват. Не може всеки да си отива ей така. Вчера бил на едно мнение, днес вече съвсем различно. 
ЕВГЕНИ ИВАНОВ: Две заседания не са малко, защото ние правим минимум едно на два месеца, което значи, че теоретично можем да имаме 3 заседания за мандат от 6 месеца. Две не са малко. 
БОГДАНА ЖЕЛЯВСКА: Да изменим тогава и текста за съпредседателите. Именно сега във връзка с това, че бяхме в летния сезон, след това напускането на организациите, бихме могли да удължим мандата на съпредседателите на 9 месеца. 
ЕВГЕНИ ИВАНОВ: Да, 6 месеца е малко, тъкмо започнат и трябва да приключат. 
БОГДАНА ЖЕЛЯВСКА: Като напусна Биляна и като се оттеглиха организациите, всъщност ние останахме без съпредседател. 
ПРЕДС. ДАНИЕЛА КОСТОВА: Което практически затрудни работата на Гражданския съвет. 
МАРИЯ КАРАГЬОЗОВА: Нека да го удължим на 9 месеца. 
ПРЕДС. ДАНИЕЛА КОСТОВА: Нямам против. 
ЕВГЕНИ ИВАНОВ: Или 1 година. По-лесно се смята – от тази дата до тази дата следващата година. 
БОГДАНА ЖЕЛЯВСКА: Нека да гласуваме за 9 месеца. 
ПРЕДС. ДАНИЕЛА КОСТОВА: Имаше предложение за 9 месеца, имаше предложение и за 1 година. Това е промяна в раздел V, точка 9, изречение първо – „Заседанията на Гражданския съвет се съпредседателстват от член на Висшия съдебен съвет и представител на организациите, членове на Висшия съдебен съвет, за период от 9 месеца”.  
Гласувайте, колеги. 
„За” - 9; „Против” - няма; „Въздържали се” – няма. 
Аз одобрявам промяната, тъй като тази дейност изисква доста работа, в която докато се навлезе и срокът е вече изтекъл. 
БОГДАНА ЖЕЛЯВСКА: Още едно предложение имам във връзка с удължаването на мандата на съпредседателите – да изберем съпредседател от Гражданския съвет. 
ПРЕДС. ДАНИЕЛА КОСТОВА: Да, но преди това да гласувате предложението на г-н Герджиков  - дали с изтичането на периода на съпредседателство от страна на напусналия съпредседател, той да бъде поканен, за да даде отчет съобразно правилата. 
БОГДАНА ЖЕЛЯВСКА: Да го гласуваме. 
МАРИЯ КАРАГЬОЗОВА: Става дума за казуса с Биляна. 
ПРЕДС. ДАНИЕЛА КОСТОВА: Защото по правилата е така, трябва да се даде отчет за свършената работа. Но като изчете този период, защото ние сега няма как да го променим. Предложението е да я поканим. 
ЕВГЕНИ ИВАНОВ: Това е извънредна ситуация, може би г-н Герджиков е прав да си имаме едно принципно становище, ще я поканим като свърши мандата. 
ПРЕДС. ДАНИЕЛА КОСТОВА: Да го гласуваме. Като акт ли ще бъде. 
ЛЮБОМИР ГЕРДЖИКОВ: Към предния акт, който засягаше приемане на заявленията. 
ПРЕДС. ДАНИЕЛА КОСТОВА: Да, добре. 
Към акта, с който приемаме заявленията, записваме, че каним г-жа Гяурова да се яви след приключване на периода. 
ГЕРГАНА МУТАФОВА: Защо трябва да чакаме 6 месеца? Аз смятам, че е добре да подложим на гласуване и предложението, което ще направя – да бъде поканен съпредседателят, който подаде оставката сега, а не след изтичане на 6-месечния период. Защото идеята на чл. 9 е след изтичане на периода на съпредседателство, а не след изтичане на 6-месечния период. В смисъл ситуацията е извънредна, тя очевидно не е конкретно посочена в чл. 9, но това е идеята на изречение второ. Ако ние ще викаме съпредседателя да дава отчет след 2 месеца, когато вече сме избрали друг и той работи 2 месеца и са минали 2 заседания, според мен няма смисъл това нещо. 
ЛЮБОМИР ГЕРДЖИКОВ: Вижте, в нашите Правила мисля, че добре е записано – след изтичане на периода. Не се визират 6 месеца, може да се има предвид и изтичане на периода на съпредседателство. Затова предложих в самия акт да напишем по този начин – след изтичане на периода я каним, пък тя да разбира който иска период. 
ГЕРГАНА МУТАФОВА: Да, точно така. 
БОГДАНА ЖЕЛЯВСКА: Аз подкрепям Гергана и смятам, че сега трябва да я поканим, защото смисълът е да се даде отчет на това, което е свършила. След като се е оттеглила от съпредседател, както каза г-н Герджиков – на основание чл. 9, последното изречение я каним, пък тя да прецени дали ще дойде. 
ДАНИЕЛА ИЛИЕВА: Ние днес ще изберем съпредседател, на който оттук ще започнем да му броим 9 месеца. 
МАРИЯ КАРАГЬОЗОВА: Не, той ще довършва. 
ДАНИЕЛА ИЛИЕВА: Ще довършва мандата ли? 
МАРИЯ КАРАГЬОЗОВА: Да. 
ДАНИЕЛА ИЛИЕВА: И след 3 месеца тя какво ще каже? 
ЛЮБОМИР ГЕРДЖИКОВ: Ама каквото иска да каже. 
ДАНИЕЛА ИЛИЕВА: Нали й свърши мандата, тя ще даде отчет за този период какво е направила и оттам нататък новият избран съпредседател ще работи на чисто, какво ще чакаме? 
ЛЮБОМИР ГЕРДЖИКОВ: Само една дума ще кажа – мисля, че за нас е по-важно да покажем, че уважаваме Правилата си, отколкото да чуем това, което тя ще ни каже, защото видимо напусналите организации предпочитат с нас да си говорят чрез пресата. 
ДАНИЕЛА ИЛИЕВА: То това е извънредна ситуация. 
ЛЮБОМИР ГЕРДЖИКОВ: Каквото и да е, ние трябва да покажем, че уважаваме Правилата си и това трябва да бъде смисълът на това действие. 
БОГДАНА ЖЕЛЯВСКА: Да гласуваме. 
ПРЕДС. ДАНИЕЛА КОСТОВА: Подлагаме на гласуване да я поканим г-жа Гяурова сега. 
МАРИЯ КАРАГЬОЗОВА: Да. После ще гласуваме другото. 
ПРЕДС. ДАНИЕЛА КОСТОВА: Гласувайте, колеги. 
„За” – 9; „Против” – няма; „Въздържали се” – няма. 
Приема се. 
Т.е. първият акт, който гласувахме (иска ми се да ги комбинираме, за да нямаме прекалено много актове) да стане така, че ние всъщност приемаме заявленията за напускане на определени организации и каним съпредседателя да информира Гражданския съвет  за извършеното. Ще цитираме правилата.
Другият акт, който приехме, беше за автоматичното изключване. С правилата вече има ли някакви корекции? Виждам, че няма. Приехме и 9-те месеца. 
ЛЮБОМИР ГЕРДЖИКОВ: По раздел І „Цел” имахме  гласуване и би трябвало да се включи в акт. Предложението беше относно промяна на формулировката.
ПРЕДС. ДАНИЕЛА КОСТОВА: Продължаваме по т. 2. 
Точки от 2 до 4 са изключително по предложение на Биляна Гяурова. Това бяха точки изключително по предложение на организациите от ГС. Да ги обсъдим?
ПЕТКО ПЕТКОВ: Подкрепям предложението да изберем съпредседател и после да обсъждаме дневния ред. 
ЕВГЕНИ ИВАНОВ: Точно така. Трябва да се избере новия съпредседател и да направим тази процедура с писмата, има или няма отговор, да се види какви са членовете на Гражданския съвет и тогава да се определят приоритетите и т. н. 
ПРЕДС. ДАНИЕЛА КОСТОВА: Аз нямам нищо против, защото много е важна темата за приоритетите на работата на Гражданския съвет и не знам дали да я коментираме просто ей така, както сме се събрали и никой не е готов с предложения.
ЕВГЕНИ ИВАНОВ: Какво стана със заявленията за членство в Гражданския съвет? 
ПРЕДС. ДАНИЕЛА КОСТОВА: Аз щях да питам г-н Герджиков, тогава изискахме кандидатите да ни изпратят допълнителни документи, които мисля, че не са налични още. 
ЛЮБОМИР ГЕРДЖИКОВ: Тогава искахме да ни посочат адрес, на който се намира адреса на управление на организацията, и те обещаха в едномесечен срок да го качат на интернет-страницата. Говорим за БА ВЛЕК и оттогава до момента поне не се е появил адрес на техен офис. 
ПРЕДС. ДАНИЕЛА КОСТОВА: Добре, тогава малко преди следващото заседание ще проверя какво са публикували, ще го докладвам в Съвета и ще гласуваме дали приемаме или не приемаме кандидатите. Смятате ли, че е необходимо да ги питам лично и пак да ги моля да свършат това нещо или мисля, че бяхме прекалено изчерпателни на самото заседание по този въпрос? 
ЛЮБОМИР ГЕРДЖИКОВ: Е то, ако се молим за всяко нещо, къде отиваме?
ПРЕДС. ДАНИЕЛА КОСТОВА: Тогава да пристъпим към избиране на нов съпредседател. Моля, подавайте предложенията си и да го подложим на гласувайте новия съпредседател.
БОГДАНА ЖЕЛЯВСКА: Предлагам за съпредседател г-н Герджиков. И мисля, че не е необходимо да се мотивирам, защото г-н Герджиков върши страхотна работа и продължава да върши страхотна работа в Гражданския съвет. А като съпредседател доказа, че може, има и организационни способности, поради което аз го предлагам.
ЕВГЕНИ ИВАНОВ: Абсолютно подкрепям предложението на г-жа Желявска. Г-н Герджиков с цялостното си участие в Гражданския съвет показва и съпричастност, и активност, и чувство за ред, и принципно отношение, дори и сега продължава. Той е първият съпредседател, който беше избран при съставянето на Съвета. Трябва да стане доайен сред съпредседателите.
ЛЮБОМИР ГЕРДЖИКОВ: Аз много Ви благодаря за доверието, колеги, и за оценките, които дадохте. 
ДИМИТЪР ГОЧЕВ: Не сме го гласували.
ЛЮБОМИР ГЕРДЖИКОВ: Е, нищо, аз не пречи да им благодаря за оценките. Аз не благодаря, че са ме избрали. Благодаря за добрите думи, които казаха. Но по причина на това, което казват за вещите лица, по-точно че нямам специални знания в областта на правото, както подчерта и колегата…
ПЕТКО ПЕТКОВ: Не, не…Г-н Герджиков и след мандата му на съпредседател, и отношението му винаги е било добро и считам, че е един достоен човек, който може да изберем и да продължим.
ДИМИТЪР ГОЧЕВ: Да гласуваме.
ЛЮБОМИР ГЕРДЖИКОВ: Става въпрос за трите месеца, нали, за довършване на мандата или колкото е?
ПРЕДС. ДАНИЕЛА КОСТОВА: Няма да са 3, за 6 месеца.
Двамата ще приключим заедно мандата. Гласувайте.
„За” – 9 ; „Против” - няма; „Въздържали се” – няма.
Приема се.  
Честито! Убедена съм в полезността на съвместната ни дейност.
ЛЮБОМИР ГЕРДЖИКОВ: Благодаря, колеги. Надявам се да бъда полезен за това, което правим. Аз пак ще споделя моето мнение – по повод напускането на двете организации, мисля, че очакванията бързо и лесно да се случват нещата, са твърде нереалистични. И това, което бях споделил и преди това, имаше периоди на оптимизъм, че бързо може да се справим. Съвсем нормално е сега махалото да е в другия край, някои да чувстват, че не са им решени проблемите. Според мен трябва да проявим търпимост и диалогичност, ако искаме да има някакъв прогрес в нашата работа.
ПРЕДС. ДАНИЕЛА КОСТОВА: Благодаря. Виждам г-жа Лазарова в залата, нека я уведомим, че имаме нов съпредседател на Гражданския съвет. Това е г-н Герджиков, който вече е с доказани качества на съпредседател, много активен, много деен и с него ще довършим тези 9 месеца, надявам се, успешно. Колегите също бяха много активни.
МАГДАЛЕНА ЛАЗАРОВА: Честито на г-н Герджиков гласуваното доверие за втори мандат.
ПРЕДС. ДАНИЕЛА КОСТОВА: С останалите точки да вземем решение какво да правим – да ги отложим принципно за някой следващ път, когато със съпредседателя решим, че е време, че сте готови с политики, актуалности на темите, по дейности и тогава да ги разглеждаме, защото тематиката е сериозна?
БОГДАНА ЖЕЛЯВСКА: Ние наистина сериозно решихме, че трябва да се обсъдят приоритетите за работата на Гражданския съвет и всяка организация да си каже приоритетите, но аз също смятам, както повечето от нас, че трябва наистина да се даде време на организациите сериозно да обмислят след летния сезон, макар че ние си ги знаем и можем сега да ги формулираме, но някакси е несериозно. Хубаво е да ги разпратим и на съпредседателите, за да може да се спази процедурата и следващия път да имаме повече готовност.
ЕВГЕНИ ИВАНОВ: Още повече и чисто стратегически в момента не се знае кой ще управлява държавата, ако щете, и държавната политика, която ще се провежда. 
ПРЕДС. ДАНИЕЛА КОСТОВА: Така е, много динамично се движат нещата, заради това е добре да разглеждаме актуалните неща в момента.
ЕВГЕНИ ИВАНОВ: Нека да се види кои организации ще бъдат в Гражданския съвет, да се включат и техните идеи и тогава. 
МАГДАЛЕНА ЛАЗАРОВА: Аз мисля, че Гражданският съвет трябва да заяви някаква позиция като съвет по стратегията за съдебна реформа.Другото, което аз искам да ви докладвам, е с оглед  подобряване на контактите с Гражданския съвет, в нашата комисия „Публична комуникация”, предложихме с решение на другите комисии, когато разглеждат Ваши предложения, просто изрично в самото решение това нещо да се вписва и копие от решението да се изпраща на съпредседателя, г-жа Костова в случая, която да уведомява на заседания на Гражданския съвет. Да видим дали ще проработи. 
ЕВГЕНИ ИВАНОВ: Да, хубаво ще, ние получихме няколко решения. 
ПРЕДС. ДАНИЕЛА КОСТОВА: Вие ги получихте, защото аз ги търсих, а не защото комисиите ги предоставят автоматично.
МАГДАЛЕНА ЛАЗАРОВА: Сега вече ще е обратното.
ЕВГЕНИ ИВАНОВ: Това беше нашата идея от самото създаване на Гражданския съвет – да имаме обратна връзка какво се случва.
МАГДАЛЕНА ЛАЗАРОВА: Да. И просто като една точка във всеки дневен ред ще бъде уведомяване на Гражданския съвет за предприети действия – мерки, действия. 
ПРЕДС. ДАНИЕЛА КОСТОВА: Добре, колеги, ако искате, аз щях да Ви предложа отсега да си определим следваща дата за заседание на Съвета и ако може, докато сме всички тук, за да бъде още по-прозрачно, да очертаем общо и работните теми. Това е една актуална тема, която можем да включим, която бе предложена от г-жа Лазарова. Другата тема е Методиката за дисциплинарното производство, която ви разпратих още в началото на месец септември. Две точки са ни абсолютно достатъчни за обсъждане и може да се съберем в рамките на две или на три седмици.
МАРИЯ КАРАГЬОЗОВА: Да, нека така да ги заложим. 
ЕВГЕНИ ИВАНОВ: 17 октомври, петък, от 10,00 часа.
БОГДАНА ЖЕЛЯВСКА: Да, 17 октомври е идеално. 
ПРЕДС. ДАНИЕЛА КОСТОВА: На 17 октомври, от 10,00 ч.
ПЕТКО ПЕТКОВ: С тези две точки, г-н Герджиков, така ли остава?
ПРЕДС. ЛЮБОМИР ГЕРДЖИКОВ: Да, с тези две точки. Освен това имаме решение, че винаги в дневния ред на заседанието се включва и т. „Организационни” – не „Разни”. Тоест не за какво и да е да си говорим. Така че във връзка с тези точки, които днес не разгледахме, също ако има писмени предложения, добре ще е да бъдат изпратени.
ГЕРГАНА МУТАФОВА: Другата – Становище по стратегията на Министерството на правосъдието. Ние дотогава ще имаме становище и на Висшия съдебен съвет.
МАГДАЛЕНА ЛАЗАРОВА: Не, не. 
ПРЕДС. ДАНИЕЛА КОСТОВА: Гражданският съвет  ще излезе, ако желае, с отделно становище. Висшият съдебен съвет ще излезе със свое становище.
Другото, което искам да не пропуснем е, че имаше едни няколко останали точки, ако си спомняте - за обсъждане функционалния анализ на ПРБ и плана за действие към него, за обсъждане доклада на сметната палата за дейността на ИВСС и за годишната програма на ИВСС, за обсъждане обособяването на колегии във ВСС (не зная дали съм изчерпателна). Тези точки не ми се иска да остават висящи, трябва да се вземе решение за тях, за това ще бъдат ли разглеждани, кога, актуални ли са в момента. Просто имайте това предвид. Като дневен ред на ГС на сайта ги има качени.
Ако няма някой да добави нещо, мисля, че сме приключили, и то успешно и много оперативно днес. Благодаря на всички за активното участие! Приятни почивни дни и успешна следваща седмица!                          
(11,10 часа)

ПРЕДСЕДАТЕЛ НА 				ПРЕДСЕДАТЕЛ НА
ГРАЖДАНСКИЯ СЪВЕТ 			ГРАЖДАНСКИЯ СЪВЕТ 
ОТ ВСС 						ОТ НПО
(П) 					 			(П)
ДАНИЕЛА КОСТОВА 				ЛЮБОМИР ГЕРДЖИКОВ

Протоколирал: И. Йосифова -
Технически сътрудник на Гражданския съвет